Na temelju članka 18. stavak 1. Zakona o proračunu ("Narodne novine", broj: 144/21) i članka 30. Statuta Općine Kaptol („Službeni glasnik Općine Kaptol“, broj; 02/21 i 06/22), Općinsko vijeće Općine Kaptol, na svojoj 10. sjednici, održanoj . studenog 2026. godine, donijelo je

ODLUKU
o izvršavanju Proračuna Općine Kaptol za 2027. godinu


I. OPĆE ODREDBE
Članak 1.
Ovom se Odlukom uređuje izvršavanje Proračuna Općine Kaptol za 2027. godinu (u daljnjem tekstu: Proračun) upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti općinskog načelnika u izvršavanju Proračuna te druga pitanja u izvršavanju Proračuna.
II
II. STRUKTURA PRORAČUNA
Članak 2.
Proračun se sastoji od općeg i posebnog dijela, te Plana razvojnih programa.
Opći dio Proračuna čini - Račun prihoda i rashoda i - Račun financiranja. U računu prihoda i rashoda iskazani su prihodi poslovanja i prihodi od prodaje nefinancijske imovine te rashodi poslovanja i rashodi za nabavu nefinancijske imovine. U računu financiranja iskazani su primici od financijske imovine i zaduživanja, te izdaci za financijsku imovinu i otplatu kredita.
Posebni dio proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata.
Prihodi, primici, rashodi i izdaci proračuna iskazani su prema proračunskim klasifikacijama (organizacijska, ekonomska, funkcijska, programska klasifikacija i izvorima financiranja).
Sredstva za rashode i izdatke korisnika proračuna osiguravaju se proračunskim korisnicima koji su u njegovu Posebnom dijelu određeni za nositelje sredstava.

III. IZVRŠAVANJE PRORAČUNA
Članak 3.
Proračun se izvršava u skladu s raspoloživim sredstvima i dospjelim obvezama.
Za izvršavanje Proračuna u cjelini odgovoran je općinski načelnik.
Naredbodavac za izvršenje Proračuna u cjelini je općinski načelnik.

Članak 4.
Prihodi Proračuna ubiru se i uplaćuju u Proračun u skladu sa zakonom ili drugim propisima, neovisno o visini prihoda planiranih u Proračunu.
Namjenski prihodi i primici proračuna jesu pomoći, donacije, prihodi za posebne namjene, prihodi od prodaje ili zamjene imovine u vlasništvu Općine, naknade s naslova osiguranja i namjenski primici od zaduživanja.
Prihodi i primici iz stavka 1. ovoga članka uplaćuju se u Proračun.
Prihodi koje proračunski korisnici ostvare iz pomoći, donacija, po posebnim propisima i iz drugih izvora, namjenski su prihodi proračunskih korisnika.
Prihodi i rashodi proračunskog korisnika, Dječjeg vrtića planirani su u Proračunu.
Svi prihodi koje Dječji vrtić ostvari uplaćuju se na račun Općine Kaptol.
Dječji vrtić izvješćuje Općinu o ostvarenju prihoda i izvršenju rashoda.
U slučaju potreba izmjena u financijskom planu vrtića Dječji vrtić izrađuje prijedlog izmjena financijskog Plana te ga dostavlja Općini Kaptol.
Općina Kaptol prijedlog vrtića upućuje u proceduru donošenja «Izmjena i dopuna Proračuna.»

Članak 5.
Namjenski prihodi iz članka 4. ove Odluke koji nisu iskorišteni u prethodnoj godini prenose se u proračun za tekuću proračunsku godinu.
Ako su namjenski prihodi i primici uplaćeni u nižem opsegu nego što je iskazano u Proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.
Uplaćene i prenesene, a neplanirane pomoći, donacije i prihodi za posebne namjene i namjenski primici od zaduživanja mogu se koristiti prema naknadno utvrđenim aktivnostima i/ili projektima.
Prihodi kojima je posebnim zakonskim odredbama utvrđena namjena mogu se, u slučaju nedostatka drugih prihoda Proračuna, pozajmiti za druge namjene pod uvjetom da se vodi knjigovodstvena evidencija o visini pozajmice i izvršenim povratima.

Članak 6.
Pogrešno ili više uplaćeni prihodi u Proračun, vraćaju se uplatiteljima na teret tih prihoda.
Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna tekuće godine.
Odluku o povratu donosi Općinski načelnik na temelju dokumentiranog zahtjeva.

Članak 7.
Sredstva za materijalna prava uposlenika Jedinstvenog upravnog odjela Općine Kaptol, koja su planirana Proračunom, isplaćuju se u visini neoporezivih iznosa propisanih Pravilnikom o porezu na dohodak.
Isplatu materijalnih prava iznad iznosa propisanih Pravilnikom o porezu na dohodak može odobriti Općinski načelnik.
Masu sredstava za dodatke za uspješnost na radu u Jedinstvenom upravnom odjelu utvrđuje odlukom Općinski načelnik, sukladno osiguranim proračunskim sredstvima koja su Odlukom o proračunu planirana u masi sredstava za isplatu plaća.

Članak 8.
Stvarna naplata prihoda nije ograničena procjenom prihoda u Proračunu.
Proračunska sredstva koristit će se samo za namjene koje su utvrđene Proračunom i to do visine utvrđene u Posebnom dijelu Proračuna.
Korištenje proračunskih sredstava posebnog dijela Proračuna ovisit će o visini i dinamici ostvarenja prihoda Proračuna.
U slučaju neravnomjerne dinamike priljeva sredstava općinski načelnik može samostalno utvrđivati prioritete izmirenja proračunskih izdataka, a prioritet će imati otplate glavnice i kamata prema poslovnoj banci.

Članak 9.
Za nepredviđene namjene, za koje u proračunu nisu osigurana sredstva, ili za namjene za koje se tijekom godine pokaže da za njih nisu utvrđena dovoljna sredstva koristit će se sredstva izdvojena za proračunsku zalihu.
U skladu sa Zakonom o proračunu, iznos sredstava za nepredviđene rashode u visini proračunske zalihe planiran je korištenjem brojčane oznake 385 i naziva Proračunska zaliha u visini 7.000,00 eura.
O korištenju sredstava Proračunske zalihe odlučuje Općinski načelnik.
O korištenju proračunske zalihe iz stavka 1. ovog članka Općinski načelnik je obvezan izvijestiti Općinsko vijeće te uz polugodišnji i godišnji izvještaj o izvršenju proračuna.

IV. ZADUŽIVANJE I DAVANJE JAMSTAVA
Članak 10.
Odluku o zaduživanju Općine i davanju jamstva donosi Općinsko vijeće sukladno Zakonu. Općina se može kratkoročno zaduživati isključivo za premošćivanje jaza nastalog zbog različite dinamike priljeva sredstava i dospijeća obveza najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova u skladu s Zakonom o proračunu.   Općina Kaptol se može dugoročno zadužiti samo za investiciju koja se financira iz proračuna, a koju potvrdi Općinsko vijeće uz suglasnost temeljem Zakona o proračunu. Općina Kaptol planira dugoročno zaduženje u 2027. godini za kapitalne projekte:  Izgradnja vatrogasnog spremišta u Kaptolu, Izgradnja društveno sportskog objekta u Kaptolu, Rekonstrukcija i obnova Stari grad Kaptol do iznosa od 3.000.000,00 eura. Očekivani iznos duga s osnove realizacije navedenih projekta na kraju 2027. godine iznosi 1.200,000,00 eura. Izdaci i rashodi za otplatu kredita imaju prednost u izvršavanju Proračuna u odnosu na sve ostale obveze. 

V. UPRAVLJANJE IMOVINOM
Članak 11.
Raspoloživim novčanim sredstvima na računu Proračuna upravlja Općinski načelnik.
Slobodna novčana sredstva Proračuna mogu se oročiti kod poslovne banke poštujući načela sigurnosti i likvidnosti. Ugovor o oročavanju sklapa Općinski načelnik.
Prihodi od upravljanja slobodnim novčanim sredstvima prihod su Proračuna.
Novčana sredstva iz stavka 1. ovog članka mogu se plasirati samo s povratom do 31. prosinca 2027. godine.

Članak 12.
Općinski načelnik može na zahtjev dužnika, a u skladu s propisima i uz primjereno osiguranje duga te s pripadajućom kamatom i troškovima postupka, odgoditi plaćanje ili odobriti obročnu otplatu duga ako se time bitno poboljšavaju dužnikove mogućnosti podmirenja duga.
Općinski načelnik može, u skladu s propisima, otpisati ili djelomično otpisati potraživanje.
Članak 13.
Općinski načelnik odgovoran je u cjelini za zakonito i pravilno planiranje i izvršavanje Proračuna.
Preuzimanje obveza na teret Proračuna po ugovorima koji zahtijevaju plaćanje u sljedećim godinama odobrava Općinski načelnik.
Kontrola postupaka u pripremi i izvršavanju proračuna, praćenje primjene proračunskog računovodstva te poslovi financijskog izvješćivanja obavljaju se u Jedinstvenom upravnom odjelu.

Članak 14.
Svi korisnici proračunskih sredstava obvezni su dati sve potrebne podatke, isprave i izvješća koja se od njih zatraže. Ako se prilikom obavljanja kontrole utvrdi da su sredstva bila nenamjenski korištena korisniku će se umanjiti sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih su sredstva bila nenamjenski utrošena. Odluku o umanjenju i obustavi doznake sredstava donijet će Općinski načelnik.

VI. URAVNOTEŽENJE PRORAČUNA I PRERASPODJELA SREDSTAVA PRORAČUNA
Članak 15.
Ako tijekom godine dođe do znatnije neusklađenosti planiranih prihoda / primitaka i rashoda / izdataka Proračun se mora uravnotežiti izmjenama i dopunama Proračuna prema postupku za donošenje proračuna.
Općinski načelnik može odobriti preraspodjelu sredstava u skladu s Zakonom o Proračunu.
Općinski načelnik o odobrenoj preraspodjeli sredstava polugodišnje izvješćuje Općinsko vijeće.

Članak 16.
Proračun se izvršava od 1. siječnja do 31. prosinca 2027. godine.
Samo naplaćeni prihodi u kalendarskoj godini priznaju se kao prihodi proračuna za 2027. godinu.
VII. PRIJELAZNE I ZAVRŠNE ODREDBE
Članak 17.
Ova Odluka objavit će se u „Službenom glasniku Općine Kaptol“, a stupa na snagu 01. siječnja 2027.
O P Ć I N S K O  V I J E Ć E  O P Ć I N E  K A P T O L

